አርሶ አደሩ ዘመናዊ የግብርና ቴክኖሎጂን በመጠቀሙ የግብርናው ዘርፍ ውጤታማ መሆኑን ጠቅላይ ሚኒስትር ኃይለማርያም ገለፁ
-ሀገሪቱ ተግባራዊ ባደረገችው የእድገትና ትራንስፎርሜሽን እቅድ ሶስት ዓመት ተኩል ጊዜ ውስጥ አርሶ አደሩ ዘመናዊ የግብርና ቴክኖሎጂን በመጠቀሙ የግብርናው ዘርፍ ውጤታማ መሆን መቻሉን የኢፌዴሪ ጠቅላይ ሚኒስትር ኃይለማርያም ደሳለኝ ገለፁ።ጠቅላይ ሚኒስትሩ ሰሞኑን ከዋልታ ኢንፎርሜሽን ማዕከል ጋር ባደረጉት ቃለ ምልልስ በግብርናው ዘርፍ ለተገኘው ውጤት መንግስት በእቅድ ዘመኑ ባስቀመጠው አቅጣጫ መሰረት መሰራት በመቻሉ ነው ብለዋል።መንግስት ለዘርፉ በሰጠው ከፍተኛ ትኩረት አዳዲስ ቴክኖሎጂዎችን ወደ አርሶ አደሩ በማስረፅ ረገድም በርካታ ስራዎች መሰራቱን ጠቁመው፤ ቴክኖሎጂዎቹን ወደ ተግባር በመለወጥ ስራ ላይ መዋሉንም ጠቅላይ ሚኒስትሩ ተናግረዋል።ኢህአዴግ በባህርዳር ከተማ ባካሄደው ዘጠነኛው ጠቅላላ ጉባዔ የግብርናው ዘርፍ ውጤታማ የሚሆንበት ሁኔታ ላይ አቅጣጫ ማስቀመጡን ጠቁመው፤ በአቅጣጫው መሰረትም አርሶ አደሩ የግብርና ምርታማነቱን የሚያረጋግጥበት ሁኔታ በመፈጠሩ ስኬታማ መሆን ተችሏል ብለዋል።እንደ ጠቅላይ ሚኒስትሩ ገለፃ አርሶ አደሩ አመቱን በሙሉ ውጤታማ ስራን ለመስራት እንዲችልም የመስኖ ስራዎች በበጋ ወራቶች እንደሚካሄዱም ገልፀዋል። በመኸር ወቅትም ዝናብ በሚዘገይባቸው አንዳንድ የሀገሪቱ አካባቢዎች በመስኖ በአመት ሶስት ጊዜ ማምረት የሚችሉበት ሁኔታ ተመቻችቷል በማለት ጠቁመው፤ ይህም የሀገሪቱ የግብርና ምርት እድገት ዘላቂ በሆነ ሁኔታ እንዲቀጥል ያስችለዋል ብለዋል።የተገኘውን ውጤታማ ተሞክሮ በማስፋትም ለሚቀጥለው የግብርና የምርት ዘመን እንደ ግብዓት በመጠቀም ምርታማነቱን ይበልጥ ለማሳደግ ከወዲሁ ሁኔታዎች መመቻቸቱን ጠቅላይ ሚኒስትሩ ተናግረዋል።ድህነትን ታሪክ ለማድረግና ዘላቂ ልማትን ለማረጋገጥ ዋነኛ አማራጭ የሆነውን የግብርና ዘርፍ በእድገትና ትራንስፎርሜሽን እቅድ ዘመኑ አመርቂ ውጤት ለማስመዝገብ ከፍተኛ ትኩረት ተሰጥቶታል በማለት መግለፃቸውን ዋልታ ኢንፎርሜሽን ማዕከል ዘግቧል።